SMERNICA KOMISIE 2007/13/ES
zo 7. marca 2007,
ktorou sa mení a dopĺňa príloha II k smernici Rady 71/316/EHS o aproximácii právnych predpisov členských štátov o spoločných ustanoveniach pre meradlá a metódy metrologickej kontroly
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 71/316/EHS z 26. júla 1971 o aproximácii právnych predpisov členských štátov o spoločných ustanoveniach pre meradlá a metódy metrologickej kontroly (1), a najmä na prvú vetu jej článku 16,
keďže:
(1)
V smernici 71/316/EHS v bode 3.1.1.1 písm. a) prílohy II sa stanovujú rozlišovacie veľké písmená členských štátov, ktoré sa majú použiť na značke prvotného overenia EHS pripojenej k meradlu a označujúcej, že toto meradlo je v súlade s požiadavkami EHS.
(2)
V smernici 71/316/EHS v bode 3.2.1 prílohy II sa stanovujú nákresy znázorňujúce tvar, rozmery a vzhľad písmen pre značky prvotného overenia EHS tak, ako je uvedené v bode 3.1 uvedenej prílohy.
(3)
Nákresy rozlišovacích písmen neboli uvedené v Akte o prístúpení Rakúska, Fínska a Švédska ani v Akte o pristúpení z roku 2003. Podľa prílohy II kapitoly 1 bodu D1.b Aktu o pristúpení Rakúska, Fínska a Švédska a Aktu o pristúpení z roku 2003 sa nákresy uvedené v bode 3.2.1 prílohy II k smernici 71/316/EHS dopĺňajú o predpísané písmená.
(4)
S cieľom doplniť nákresy rozlišovacích písmen je preto potrebné zmeniť a doplniť bod 3.2.1 prílohy II k smernici 71/316/EHS.
(5)
Opatrenia stanovené v tejto smernici sú v súlade so stanoviskom Výboru pre prispôsobenie sa technickému pokroku zriadeného podľa článku 17 smernice 71/316/EHS,
PRIJALA TÚTO SMERNICU:
Článok 1
Príloha II k smernici 71/316/EHS sa mení a dopĺňa tak, ako je uvedené v prílohe k tejto smernici.
Článok 2
1. Členské štáty uvedú do platnosti zákony, predpisy a správne opatrenia potrebné na dosiahnutie súladu s touto smernicou najneskôr do 10. marca 2008. Komisii bezodkladne oznámia znenie týchto ustanovení.
Pri prijímaní týchto ustanovení uvedú členské štáty odkaz na túto smernicu alebo ho uvedú pri ich úradnom uverejnení. Spôsob uvedenia odkazu si zvolia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 7. marca 2007